Haat jy dit om werk toe te gaan omdat jy nie meer die voortdurende gepiep, gefluit of gelui van fone, die geklets van kollegas, die sweempie oorweldigende parfuum, daardie yskoue lugversorger, die definitiewe wete dat voor die middag aanbreek jy met ʼn nare hoofpyn gaan sit, kan verduur nie? Voeg daarby die nuuskierige kyke wanneer jy pille saam met jou koffie sluk en in jouself terugtrek om te stres oor vanmiddag se spertyd wat jy moet haal. Die kanse is goed dat jy in ʼn oopplankantoor werk wat geen privaatheid bied nie, raserig is en waar jy die hele tyd voel jy word deur seniors dopgehou of deur kollegas wat jou voorkoms takseer.
Om in die oopplan-omgewing te werk kan stresvol wees, maar daar is strategieë wat jy kan inspan om stres te verlig en sensoriese oorlading te verminder, sowel as om tyd te skep om die taak op hande te voltooi. Alhoewel daar verskeie onbeheerbare faktore in hierdie omgewing voorkom, soos kletsende kollegas, mense wat op en af loop, foonoproepe, die afwesigheid van privaatheid en die lastige kollega met die knoffel-asem wat om jou hokkie rondhang, fokus op die dinge wat jy wel kan verander.
Skakel boodskapseine af op e-posse en jou foon vir die tydperk wat jy benodig om ongehinderd te werk.
Skep meer privaatheid deur jouself op so ʼn wyse te posisioneer dat jou skerm nie vir ander sigbaar is of hulle skerms vir jou nie.